בנדיקט קמברבאץ'

ביוגרפיה

קמברבאץ' נולד בלונדון לזוג השחקנים וונדה ונטהאם וטימותי קארלטון. הוא גדל ברובע הממלכתי קנזינגטון וצ'לסי. יש לו אחות למחצה, טרייסי פיקוק, מנישואיה הראשונים של אמו. קמברבאץ' התחנך בפנימיות מגיל 8. הוא למד בבית הספר בראמבטלי במערב סאסקס ובבית הספר הארו שבצפון-מערב לונדון. הוא היה חבר באגודת רטיגן, מועדון הדרמה המרכזי של בית הספר הארו, אשר נקרא על שם המחזאי טרנס רטיגן. הוא השתתף בהצגות רבות של שייקספיר בבית הספר. הופעת הבכורה שלו הייתה בתור טיטניה, מלכת הפיות, בהצגה חלום ליל קיץ, כאשר היה בן 12. מורה הדרמה שלו, מרטין טיירל, אמר עליו שהוא השחקן הכי טוב שהוא אי פעם עבד איתו בבית הספר.
לאחר שסיים את לימודיו בבית הספר הארו, קמברבאץ' התנדב כמורה לאנגלית במנזר טיבטי בדרג'לינג, הודו. לאחר מכן הוא למד דרמה באוניברסיטת מנצ'סטר. הוא המשיך את לימודי המשחק באקדמיה המלכותית לאמנות הדרמה בלונדון וסיים עם תואר שני במשחק קלאסי.
ב-2015 קמברבאץ' קיבל את עיטור מסדר האימפריה הבריטית.
קמברבאץ' נשוי לסופי האנטר, שחקנית קולנוע, במאית תיאטרון ואופרה וזמרת אנגלית, אשר סיימה תואר באוקספורד. בשנת 2015 נולד בנם הראשון, כריסטופר קארלטון, ובשנת 2017 נולד בנם השני, האל אוודן.

תיאטרון

מאז 2001, קמברבאץ' השתתף בהצגות רבות בתיאטרון הפתוח בריג'נטס פארק, בתיאטרון אלמיידה, בתיאטרון רויאל קורט, בתיאטרון המלכותי הלאומי ועוד. הוא היה מועמד לפרס אוליבייה לשחקן המשנה הטוב ביותר על תפקידו בהצגה הדה גאבלר.
ב-2010, השתתף קמברבאץ' בהפקה המחודשת של ההצגה "After the Dance" בתיאטרון המלכותי הלאומי. ההפקה זכתה בארבעה פרסי אוליבייה, כולל להפקה המחודשת הטובה ביותר.
ב-2011, השתתף קמברבאץ' בהצגה "פרנקנשטיין" בתיאטרון המלכותי הלאומי בבימויו של דני בויל. הוא וג'וני לי מילר שיחקו שניהם גם בתפקיד ויקטור פרנקשטיין וגם בתפקיד היצור. ההצגה הוקרנה בבתי קולנוע ברחבי העולם. קמברבאץ' זכה על הופעתו בפרס אוליבייה, בפרס עיתון ה-Evening Standard ובפרס מעגל מבקרי התיאטרון.
ב-2015 הופיע קמברבאץ' בתפקיד הראשי בהצגה "המלט" מאת שייקספיר במרכז האמנויות ברביקן שבלונדון בבימויה של סוניה פרידמן. זו הייתה ההפקה לה נמכרו כרטיסים הכי מהר בהיסטוריה של התיאטרון בלונדון. ההצגה הוקרנה בבתי קולנוע ברחבי העולם. קמברבאץ' היה מועמד לפרס האוליבייה על הופעתו.

טלוויזיה

תפקידיו המוקדמים של קמברבאץ' בטלוויזיה כוללים את "Heartbeat", "Tipping the Velvet", "מרגלי קיימבריג'", "Fortysomething", "ספוקס" ו-"עדות אילמת".
ב-2004 קמברבאץ' שיחק בתפקיד הראשי הראשון שלו כאסטרופיזיקאי והתאורטיקן סטיבן הוקינג בדרמה "הוקינג", תפקיד עליו היה מועמד לפרס באפט"א לטלוויזיה לשחקן הטוב ביותר. ב-2005 קמברבאץ' גילם את דמותו של אדמונד טלבוט במיני-סדרה "To the End of the Earth". במהלך הצילומים, כאשר שהה בדרום אפריקה, הוא חווה חוויה מפחידה כאשר הרכב שבו היה נחטף. ב-2007 הוא השתתף יחד עם טום הארדי בסרט הטלוויזיה "Stuart: A Life Backwards". ב-2008 הוא השתתף במיני-סדרה "The Last Enemy" וזכה עליה במועמדות לפרס Satellite לשחקן הטוב ביותר.
ב-2010 החל לשחק את דמותו של הבלש האגדי שרלוק הולמס בסדרה "שרלוק" וזכה להערכה רבה על הופעתו בתפקיד. ב-2014 הוא זכה בפרס אמי לשחקן הטוב ביותר על משחקו בפרק השלישי של העונה השלישית, "His Last Vow".
ב-2012 קמברבאץ' השתתף במיני-סדרה "הג'נטלמן האחרון". הופעתו זיכתה אותו במועמדות לפרס אמי לשחקן הטוב ביותר.
ב-2016 קמברבאץ' השתתף בסדרת סרטי הטלוויזיה "הכתר החלול" המבוססת על המחזות ההיסטוריים של שייקספיר בתפקיד ריצ'רד השלישי.
ב-2017 שיחק בתפקיד הראשי במיני סדרה של רשת הכבלים "שואוטיים" - "פטריק מלרוז" -על פי סדרת הספרים באותו שם המדברת על גבר נהנתן ושתיין מהמעמד הגבוה מנסה להתגבר על טראומות ילדותו. הסדרה זכתה בפרס באפט"א לשנת 2019.
בשנת 2019 שיחק במיני סדרה הבריטית "בשורות טובות " המבוססת על ספר באותו השם בו הוא מגלם את השטן שליט הגיהנום.

קולנוע

קמברבאץ' עשה את הופעת הבכורה שלו בקולנוע ב-2006 בדרמה הפוליטית "רוחות של חופש", בתפקיד ראש ממשלת בריטניה ויליאם פיט הבן. התפקיד זיכה אותו במועמדות לפרס מעגל מבקרי הקולנוע של לונדון לפריצת השנה. באותה שנה הוא הופיע גם בקומדיה "שאלת הפתיחה" בתפקיד פטריק ווטס. ב-2007 הוא הופיע בדרמה התקופתית "נערת בולין האחרת" בתפקיד ויליאם קארי, איש החצר הנאמן של הנרי השמיני (אריק באנה) ובתפקיד קטן בדרמת המלחמה הרומנטית "כפרה". ב-2009 הועמד לפרס הבפט"א לשחקן המשנה הטוב ביותר על הופעתו במיני סדרה "עיר קטנה" ושיחק בדרמה "המצאה" בתפקיד מגלה הארצות המפורסם ג'וזף דלטון הוקר. בנוסף שיחק לצידן של זוכות האוסקר רייצ'ל וייס וונסה רדגרייב במותחן "חשופות". ב-2011 הוא הופיע בסרט הריגול "החפרפרת". ב-2012 הוא הופיע בסרט "סוס מלחמה" בבימויו של סטיבן ספילברג.
קמברבאץ' זכה לתשבחות על הופעותיו בסרטי טרילוגיית ההוביט כ"בעל האוב" ובתור הדרקון "סמאוג", תפקיד אשר ביצע באמצעות טכנולוגיית לכידת תנועה. ב-2013 הוא הופיע בתור חאן נוניאו סינג בסרט -"האויב בתוכנו - סטארטרק". באותה שנה הופיע גם בתור ויליאם פרינס פורד בסרט "12 שנים של עבדות". הסרט זכה בפרס האוסקר לסרט הטוב ביותר. עוד באותה שנה הוא הופיע בתור מייסד ויקיליקס, ג'וליאן אסאנג', בסרט "הרשות החמישית" ובתור צ'ארלס אייקן בסרט "אוגוסט: מחוז אוסייג'".
ב-2014 הופיע גם בתפקיד ראשי כאלן טיורינג, בסרט הדרמה ההיסטורי "משחק החיקוי", לצדה של קירה נייטלי ובבימויו של מורטן טילדום; קמברבאץ' היה מועמד על משחקו בסרט לפרס האוסקר לשחקן הטוב ביותר. באותה שנה הופיע גם בסרט "חוקי הפשע".
קמברבאץ' הופיע בתפקיד הראשי כדוקטור סטריינג'' בסרט "דוקטור סטריינג'", אשר יצא לאקרנים בנובמבר 2016. הסרט הפך לסרט המרוויח ביותר בקטגוריית סרטי פתיחה של דמות יחידה ביקום הקולנועי של מארוול. קמברבאץ' הופיע שוב באותו התפקיד גם בסרט "תור: ראגנארוק", שיצא ב-2017, בסרט "הנוקמים: מלחמת האינסוף", שיצא ב-2018 ובסרט "הנוקמים: סוף המשחק", שיצא ב-2019.
ב-2017 גילם קמברבאץ' את דמותו של תומאס אדיסון בסרט "מלחמת הזרמים" (The Current War).

רדיו

קמברבאץ' הביע שוב ושוב את חיבתו לרדיו והשתתף בהפקות רדיו רבות עבור ה-BBC. בין 2008 ל-2014 קמברבאץ' שיחק את קפטן מרטין קריף בסדרה "Cabin Pressure" עבור ה-BBC. הוא שיחק גם את המלאך איסלינגטון בעיבוד מ-2013 ל-BBC Radio 4 ליצירתו של ניל גיימן, לעולם-לא-עולם. באותה שנה הוא הוביל את צוות השחקנים בעיבוד ל-BBC Radio 3 ליצירתו של מייקל פריין, "Copenhagen" בה הוא שיחק את הפיזיקאי תאורטי ורנר הייזנברג.

דיבוב

קמברבאץ' דיבב סרטים דוקומנטריים רבים לנשיאול ג'וגראפיק ולערוץ דיסקברי. בנוסף הוא הקריא גם בשביל כמה וכמה ספרים מוקלטים, הכוללים את קזנובה, הסערה, ספר של שרלוק הולמס בשם Sherlock Holmes: The Rediscovered Railway Mysteries and Othe Stories.
הוא דיבב עשרות פרסומות, כולל לחברת יגואר, חברת סוני וחברת גוגל +.
לכבוד אולימפיאדת לונדון (2012), קמברבאץ' הופיע בסרט קצר על ההיסטוריה של העיר לונדון, מה שסימל את התחלתו של טקס הפתיחה של האולימפיאדה.
ב-2013 קריין קמברבאץ' את הסרט הדוקומנטרי "ירושלים", על העיר העתיקה. ב-2014 הוא קריין סרט דוקומנטרי על שחקן הכדורגל הפורטוגזי, כרסטיאנו רונאלדו.

חברת הפקה

ב-2013 השיקו קמברבאץ', אדם אקלנד, פטריק מונרו, בן דילון ואדם סלבס חברת הפקות בשם "SunnyMarch Ltd". הפרויקט הראשון של החברה היה סרט במימון המונים בשם "Little Favour", אשר נכתב ובוים על ידי מונרו. קמברבאץ' שיחק בתפקיד הראשי. סרט נוסף בו קמברבאץ' כיכב והופק בשיתוף עם חברת ההפקות SunnyMarch היה "Ironbark".